സേവിംഗ്സ് ബാങ്ക് അക്കൗണ്ട്

ഒരു റീട്ടെയിൽ ബാങ്കിലെ ബാങ്ക് അക്കൗണ്ട് തരങ്ങളിൽ ഒന്നാണ് സേവിംഗ്സ് അക്കൗണ്ട്. പരിമിതമായ എണ്ണം പിൻവലിക്കലുകൾ, ചെക്ക്, ലിങ്ക് ചെയ്ത ഡെബിറ്റ് കാർഡ് സൗകര്യങ്ങൾ, പരിമിതമായ ട്രാൻസ്ഫർ ഓപ്‌ഷനുകൾ, ഓവർഡ്രോ ചെയ്യാനുള്ള കഴിവില്ലായ്മ എന്നിവ ഇത്തരം അക്കൗണ്ടുകളുടെ പൊതുവായ സവിശേഷതകളിൽ ഉൾപ്പെടുന്നു. പരമ്പരാഗതമായി, സേവിംഗ്‌സ് അക്കൗണ്ടുകളിലെ ഇടപാടുകൾ ഒരു പാസ്‌ബുക്കിൽ വ്യാപകമായി രേഖപ്പെടുത്താറുണ്ട്, അത്തരം ഇടപാടുകൾ സാധാരണയായി ഇലക്ട്രോണിക് ആയി രേഖപ്പെടുത്തുകയും ഓൺലൈനിൽ ആക്സസ് ചെയ്യാവുന്നതുമാണ്.

പല തരത്തിലുള്ള സേവിംഗ്സ് അക്കൗണ്ടുകൾ ഉണ്ട്, പലപ്പോഴും പ്രത്യേക ആവശ്യങ്ങൾക്കായി പ്രവർത്തിക്കുന്നു.  ഇതിൽ സാലറി സേവിംഗ്സ് അക്കൗണ്ട്, വിരമിച്ചവർക്കുള്ള അക്കൗണ്ടുകൾ, സീറോ ബാലൻസ് അക്കൗണ്ട് എന്നിവ ഉൾപ്പെട്ടേക്കാം. ചില സേവിംഗ്‌സ് അക്കൗണ്ടുകൾക്ക് മിനിമം ബാലൻസ് പോലുള്ള പ്രത്യേക ആവശ്യകതകളും ഉണ്ട്.

 പ്രത്യേകതകൾ 
പണം സൂക്ഷിക്കാൻ സുരക്ഷിതമായ ഇടം ഉൾപ്പെടെ വിവിധ കാരണങ്ങളാൽ ആളുകൾ സേവിംഗ്സ് അക്കൗണ്ടിൽ പണം നിക്ഷേപിക്കുന്നു. അക്കൗണ്ടിലെ തുക ഏത് സമയവും പിൻവലിക്കാനാകും. സേവിംഗ്‌സ് അക്കൗണ്ടുകൾ സാധാരണയായി പലിശയും നൽകുന്നു. ചെക്ക് ബുക്കുകൾ, ഡെബിറ്റ് കാർഡുകൾ, ഇന്റർനെറ്റ് ബാങ്കിങ്, മൊബൈൽ ബാങ്കിങ്, എന്നിവ പോലെയുള്ള സൗകര്യങ്ങൾ സേവിംഗ്സ് ബാങ്ക് അക്കൗണ്ടിനൊപ്പം ഉപയേക്താക്കൾക്ക് ലഭിക്കും. ഒരാൾക്ക് ഒന്നിലധികം സേവിങ്സ് ബാങ്ക് അക്കൗണ്ടുകൾ ഉപയോഗിക്കാവുന്നതാണ്.

നിരവധി രാജ്യങ്ങൾ സേവിംഗ്സ് അക്കൗണ്ടുകൾ ഡെപ്പോസിറ്റ് ഇൻഷുറൻസിലൂടെ പരിരക്ഷിക്കണമെന്ന് ആവശ്യപ്പെടുന്നു, ചില രാജ്യങ്ങൾ അക്കൗണ്ട് ബാലൻസിന്റെ ഒരു ഭാഗത്തിനെങ്കിലും സർക്കാർ ഗ്യാരണ്ടി നൽകുന്നു. ഇന്ത്യയിൽ കേന്ദ്രസർക്കാർ ഡിപ്പോസിറ്റ് ഇൻഷൂറൻസ് ആൻഡ് ക്രെഡിറ്റ് ഗ്യാരണ്ടി കോർപ്പറേഷൻ വഴി അഞ്ച് ലക്ഷം വരെയുള്ള നിക്ഷേപങ്ങൾക്ക് ഇൻഷൂറൻസ് പരിരക്ഷ നൽകി വരുന്നു. അമേരിക്കൻ ഐക്യനാടുകളിൽ പരമ്പരാഗത സേവിംഗ്സ് അക്കൗണ്ടുകൾ ഫെഡറൽ ഡെപ്പോസിറ്റ് ഇൻഷുറൻസ് കോർപ്പറേഷൻ (FDIC) ആണ് ഇൻഷ്വർ ചെയ്യുന്നത്.

തരങ്ങൾ
റെഗുലർ സേവിംഗ്‌സ് ബാങ്ക് അക്കൗണ്ട്, സാലറി സേവിംഗ്സ് അക്കൗണ്ട്, മുതിർന്ന പൗരന്മാർക്കുള്ള സേവിംഗ്‌സ് അക്കൗണ്ട്, കുട്ടികൾക്കുള്ള സേവിംഗ്സ് അക്കൗണ്ട്, മഹിളാ സേവിംഗ്സ് അക്കൗണ്ട്, സീറോ ബാലൻസ് അക്കൗണ്ട്, പ്രധാനമന്ത്രി ജൻധൻ യോജന സേവിംഗ്‌സ് അക്കൗണ്ട്, ബേസിക് സേവിംഗ്‌സ് ബാങ്ക് ഡെപ്പോസിറ്റ്, പെൻഷൻ അക്കൗണ്ട് തുടങ്ങി വിവിധ തരം അക്കൗണ്ടുകൾ ഇന്ത്യയിൽ ഉണ്ട്.

മിനിമം ബാലൻസ്
ചിലതരം സേവിംഗ്സ് അക്കൗണ്ടുകളിൽ സൂക്ഷിക്കേണ്ട കുറഞ്ഞ തുകയാണ് മിനിമം ബാലൻസ് എന്ന് അറിയപ്പെടുന്നത്. വ്യത്യസ്ത ബാങ്കുകൾക്കും അക്കൗണ്ടുകൾക്കുമിടയിൽ മിനിമം ബാലൻസ് വ്യത്യാസപ്പെട്ടേക്കാം. കൂടാതെ പ്രദേശത്തിന് അനുസരിച്ച് ഒരു ബാങ്കിന്റെ തന്നെ മിനിമം ബാലൻസ് പരിധികളിൽ മാറ്റമുണ്ടാകും. അതായത്, ഗ്രാമീണ മേഖലയിലെ ബ്രാഞ്ചുകളിലെ അക്കൗണ്ടുകൾക്ക് മിനിമം ബാലൻസ് പരിധി കുറവും നഗര മേഖലയിൽ കൂടുതലുമായിരിക്കും.

 അവലംബം

വർഗ്ഗം:ബാങ്ക് അക്കൗണ്ട്